KOMMISSIONENS BESLUTNING af 29. juli 1998 om principiel anerkendelse af, at det dossier, som er forelagt til grundig behandling med på eventuel optagelse af BAS 620H (tepraloxydim), S-metolachlor og SZX 0722 (iprovalicarb) i bilag I til Rådets direktiv 91/414/EØF om markedsføring af plantebeskyttelsesmidler, er fuldstændigt (meddelt under nummer K(1998) 2368) (EØS-relevant tekst) (98/512/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), senest ændret ved Kommissionens direktiv 98/47/EF (2), særlig artikel 6, stk. 3, og

ud fra følgende betragtninger:

Ifølge direktiv 91/414/EØF (i det følgende benævnt »direktivet«) skal der udarbejdes en EF-liste over godkendte aktive stoffer i plantebeskyttelsesmidler;

medlemsstaternes myndigheder har af ansøgerne fået forelagt et dossier med henblik på at få optaget tre aktive stoffer i direktivets bilag I;

BASF AG forelagde de spanske myndigheder et dossier vedrørende det aktive stof BAS 620H (tepraloxydim) den 11. september 1997;

SA Novartis Agro NV forelagde de belgiske myndigheder et dossier vedrørende det aktive stof S-metolachlor den 1. august 1997;

Bayer AG forelagde de irske myndigheder et dossier vedrørende det aktive stof SZX 0722 (iprovalicarb) den 30. marts 1998;

nævnte myndigheder gav Kommissionen resultaterne af en første undersøgelse af, om dossieret er fuldstændigt med hensyn til data- og informationskravene i direktivets bilag II, og for mindst ét plantebeskyttelsesmiddel, der indeholder det aktive stof, i direktivets bilag III; derefter indsendte ansøgerne dossieret til Kommissionen og de øvrige medlemsstater i henhold til artikel 6, stk. 2;

dossiererne vedrørende BAS 620H (tepraloxydim), S-metolachlor og SZX 0722 (iprovalicarb) blev videregivet til Den Stående Komité for Plantesundhed den 21. april 1998;

efter direktivets artikel 6, stk. 3, skal det på EF-plan bekræftes, at hvert dossier anses for principielt at opfylde data- og informationskravene i direktivets bilag II og for mindst ét plantebeskyttelsesmiddel, der indeholder det aktive stof, i direktivets bilag III;

bekræftelsen er nødvendig, for at der kan foretages en grundig behandling af dossieret, og for at medlemsstaterne foreløbigt kan godkende plantebeskyttelsesmidler, der indeholder det aktive stof, samtidig med at betingelserne i direktivets artikel 8, stk. 1, navnlig kravet om, at der skal foretages en detaljeret vurdering af det aktive stof og plantebeskyttelsesmidlet ud fra direktivets krav, opfyldes;

ovenstående udelukker ikke, at der kan anmodes om yderligere data eller oplysninger fra ansøgeren, hvis det under den grundige behandling viser sig, at der er behov for sådanne, for at der kan træffes en afgørelse;

medlemsstaterne og Kommissionen går ud fra, at Spanien vil foretage en grundig behandling af dossieret vedrørende BAS 620H (tepraloxydim), at Belgien vil foretage en grundig behandling af dossieret vedrørende S-metolachlor og at Irland vil foretage en grundig behandling af dossieret vedrørende SZX 0722 (iprovalicarb);

Spanien, Belgien og Irland fremlægger konklusionerne af behandlingen tillige med eventuelle anbefalinger om optagelse af eventuelle betingelser herfor for Kommissionen hurtigst muligt og senest i løbet af et år; når denne rapport foreligger, vil den grundige behandling blive fortsat med sagkyndig bistand fra alle medlemsstaterne i Den Stående Komité for Plantesundhed;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Følgende dossierer opfylder data- og informationskravene i direktivets bilag II og for mindst et plantebeskyttelsesmiddel, der indeholder der aktive stof, i direktivets bilag III under hensyntagen til de påtænkte anvendelsesformål:

1) Dossieret, som BASF AG indsendte til Kommissionen og medlemsstaterne med henblik på optagelse af BAS 620H (tepraloxydim) som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 21. april 1998.

2) Dossieret, som SA Novartis Agro NV indsendte til Kommissionen og medlemsstaterne med henblik på optagelse af S-metolachlor som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 21. april 1998.

3) Dossieret, som Bayer AG indsendte til Kommissionen og medlemsstaterne med henblik på optagelse af SZX 0722 (iprovalicarb) som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 21. april 1998.

Artikel 2

Denne beslutning er rettet til medlemsstaterne.

Udfærdiget i Bruxelles, den 29. juli 1998.

På Kommissionens vegne

Franz FISCHLER

Medlem af Kommissionen

(1) EFT L 230 af 19. 8. 1991, s. 1.

(2) EFT L 191 af 7. 7. 1998, s. 50.